L'Ajuntament de Sagunt presenta una variada programació cultural per al pròxim hivern
21 de desembre 2023

![](/media/yqvhlm5d/img_3123_c.jpg?width=850&height=566.6666666666666)

La regidoria de Cultura de l'Ajuntament de Sagunt ha presentat la programació cultural per al pròxim hivern. Els aficionats i les aficionades a la cultura podran gaudir d'una àmplia i variada programació en la qual hi haurà xarrades amb escriptors i escriptores, conferències sobre La Guerra del Francés, teatre, música i exposicions d'art. A la presentació han assistit l'alcalde de Sagunt, Darío Moreno; la regidora de Cultura, Ana María Quesada, així com artistes i representants d'entitats que participen en la programació: la pintora Carmen Esteve, el dramaturg Marcos Sproston, la presidenta de la Unió Musical Portenya, Asunción Edo, i un membre de la Junta Directiva de la Societat Musical Lira Saguntina, Francesc Caballer.

L'alcalde de Sagunt, Darío Moreno, ha explicat que esta programació s'ha dissenyat de manera «transversal» i comporta molta faena per part del departament de Cultura: «**Intentant buscar tots eixos agents i actors que treballen perquè el nostre municipi siga un referent cultural**». Darío Moreno també ha declarat que des d'una «**mirada oberta i generosa**» posen damunt de la taula un ventall d'activitats que considera de «**primer nivell i d'alt interés**» per a la ciutadania. Finalment, l'alcalde ha ressaltat l'aposta per l'art local: «**Intentem destacar el talent local i donar visibilitat als nostres artistes perquè també puguen anar a altres llocs amb una experiència i trajectòria pròpia**».

Torna el Cicle de Diàleg de Llibres, organitzat pel departament de Cultura i el departament d'Arxiu i Biblioteques. En este cas, Vicent Penya, Paco Inclán, Eric Rogal, Bibiana Collado i Alberto Rey parlaran sobre la seua trajectòria literària.

![](/media/i5vk0c1c/agenda-invierno-sagunt2024_c.jpg?width=850&height=317.7927927927928)

Les conferències del cicle _La Guerra del Francés_, estan organitzades pel departament de Cultura i el Centre Arqueològic Saguntí. Juan Antonio Millón, Fernando Martínez Laínez, José Luis Arcón Domínguez, Manuel Civera i Francisco Herraiz ens acostaran a este important període de la història.

La regidora de Cultura, Ana María Quesada ha agraït al departament de Cultura el treball que realitzen, i ha comentat que tota la programació «**tindrà un cost aproximat de l'Ajuntament d'al voltant de 71.000 euros, dels quals rebrem des del Ministeri la subvenció de 9.000 euros en este trimestre, i de l'Institut Valencià de Cultura 12.000**». A més, ha destacat que «**col·laborem amb l'Acadèmia Valenciana de la Llengua, en la difusió de grans escriptors valencians i valencianes contemporanis, i amb la Fundació Educativa Santo Domingo en el desenvolupament cultural dels joves aprofitant les nostres sales alternatives**». D'altra banda, la regidora ha volgut recordar que demà, 22 de desembre, comença la programació cultural de Nadal amb el concert _Simbomba Flamenca_, de La Mar Flamenca, en el Casal Jove de Port de Sagunt a les 17:30h, i ha ressaltat que l'entrada a l'espectacle és gratuïta

Quant a la programació teatral, Cultura ha programat la representació de huit obres, entre les quals destaca una de dansa contemporània, _Macarron power_ de Sol Picó; La professora, de Seqüència 3; El món està trencat, però és pot caminar, de Albena Teatre, en la qual té un paper destacat l'actriu saguntina Carla Pascual. També podrem gaudir de _Vive Molière_ d'Ai Teatre, _La vídua valenciana_ de Bullanga Teatre, _Grosses de Beneïda Innocència_, _Trash_ de Yllana i _Escenes de la vida contemporània amb les seues bestioles_ de La Galguera

La programació musical compta amb onze concerts de diferents gèneres. Entre ells, continua el Cicle Piano de Begoña amb els recitals de _La música de Berlanga_ de Pablo García Berlanga o _Recital de violí i piano_ d'Alejandro Almarcha i Carlos Cortina.

Podrem veure altres concerts com Ubuntu d'Amores Grup de Percussió, _El duo de l’Africana_ de Sul Produccions o el concert de Gospel, _Black Light Gospel Chor_ de Rebeca Rods i Black Light Gospel Chor.

![](/media/v31dcu02/agenda-invierno-sagunt2024i_c.jpg?width=850&height=317.7927927927928)

Com en anys anteriors, torna el cicle de música sacra Sagunt in Excelcis amb cinc concerts: _Música in Pacem_, del Cor de Cambra Cantollano; _Mystica Femina_, de Jota Martinez i Carmen Botella; _Rèquiem i obres corals_ de John Rutter, del Cor Almudafer; _Tomás Luis de Victoria i compositors del segle XVI_ de Ensemble Fontegara i Recopilació de Música Sacra a Sagunt in Excelsis de la Lira Saguntina. A més, també hi haurà un concert de la Unió Musical Portenya.

Finalment, es podrà visitar huit exposicions d'art i altres temàtiques. Entre elles, _Projecte del color a Sagunt_ de Carmen Esteve, _Llibertat_ del Grup Fotogràfic Arse, _30 Mirades_ d'Ateneu El Port, _Ens volem vives_ de Forjant Art, _Nosaltres_ d'Elisabeth Rodrigo, _Tres fotògrafs, tres mirades_ de Pedro Díaz, Javier Martorell i Manuel Ortell, _Cada clic una història_ de la Fundació educativa Santo Domingo i _Escriptors valencians de l’exili_ de l'Acadèmia Valenciana de la Llengua.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-una-variada-programacio-cultural-per-al-proxim-hivern/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-una-variada-programacio-cultural-per-al-proxim-hivern/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-una-variada-programacio-cultural-per-al-proxim-hivern/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-una-variada-programacio-cultural-per-al-proxim-hivern/)